UREKA ลือเพื่อลาก.!?
หลังจากหุ้นบริษัท ไทย อิงเกอร์ โฮลดิ้ง จำกัด (มหาชน) หรือ TIGER กลายเป็นเสือหมดฤทธิ์ยาโด๊ป กระแส (ปั่น) เริ่มแผ่ว
หลังจากหุ้นบริษัท ไทย อิงเกอร์ โฮลดิ้ง จำกัด (มหาชน) หรือ TIGER กลายเป็นเสือหมดฤทธิ์ยาโด๊ป กระแส (ปั่น) เริ่มแผ่ว
28 ก.ย. 2565

หลังจากหุ้นบริษัท ไทย อิงเกอร์ โฮลดิ้ง จำกัด (มหาชน) หรือ TIGER กลายเป็นเสือหมดฤทธิ์ยาโด๊ป กระแส (ปั่น) เริ่มแผ่ว จากก่อนหน้านี้ที่เล่นกันอย่างเมามันส์ ระหว่างนี้ก็มีหุ้นอีกตัวที่จู่ ๆ ก็วิ่งพรวดพราดขึ้นมาไม่สนหน้าอินทร์หน้าพรหมที่ไหน นั่นคือ บริษัท ยูเรกา ดีไซน์ จำกัด (มหาชน) หรือ UREKA ..!?
จากเดิมหุ้นตัวนี้เล่นกันหลักสิบล้านบาท เฉลี่ยซื้อขายกันวันหนึ่งไม่เกิน 20 ล้านบาท ก็เพิ่มมาเป็นร้อยล้าน และล่าสุดทะลุพันล้านบาทหน้าตาเฉย…เอาเป็นว่า แค่ 4 วันทำการ ราคาปรับขึ้นไปแล้วกว่า 60% เลยทีเดียว…
โอ้วววแม่เจ้า…อะไรจะแรงงงส์เว่อร์วังเบอร์นี้..!!
การมาของหุ้น UREKA มาพร้อมกับข่าวลือกระฉ่อนที่ว่า บริษัท วงษ์สยามก่อสร้าง จำกัด ซึ่งเพิ่งจรดปากกาเซ็นสัญญาโครงการท่อส่งน้ำสายหลักในภาคตะวันออก หรืออีอีซี มูลค่ากว่า 2.5 หมื่นล้านบาท กับกรมธนารักษ์ จะเข้ามาเทกโอเวอร์ UREKA เพื่อแบ็กดอร์เข้าตลาดหลักทรัพย์ฯ
เนื่องจากก่อนหน้านี้ UREKA ได้แตกไลน์ไปสู่ธุรกิจจำหน่ายน้ำประปา โดยได้รับสัมปทานให้จำหน่ายน้ำประปาระยะเวลาสูงสุดถึง 20 ปี สร้างรายได้กว่า 80 ล้านบาทต่อปี…ก็ถูกจับมาเชื่อมโยงกันซะงั้น เลยทำให้ในช่วง 4 วันทำการที่ผ่านมา มีแรงเข้ามาเก็งกำไรกันสนุ๊กสนุก…
แต่ล่าสุด “เสี่ยอนุฤทธิ์ เกิดสินธ์ชัย” กรรมการผู้จัดการ บริษัท วงษ์สยามฯ ก็ออกมาดับฝันขาลาก ด้วยการปฏิเสธข่าวว่า “ไม่เป็นความจริง เนื่องจากขณะนี้บริษัทยังไม่มีแผนการเข้าซื้อกิจการของบริษัทใด และอยู่ระหว่างทำการศึกษาที่จะนำบริษัท วงษ์สยามฯ เข้าจดทะเบียนในตลาดหลักทรัพย์ฯ”
โปรดเข้าใจตรงกันตามนี้นะ..!!
ว่าแต่ใครเป็นคนปล่อยข่าวนี้นะ มันน่าตีปากจริง ๆ…
จะว่าไปการที่ UREKA เป็นหุ้นไม่ค่อยมีสภาพคล่อง เป็นคุณลักษณะที่ทำให้ถูกหยิบมาปั่นราคาได้ง่าย โดยเฉพาะในช่วงที่ตลาดหุ้นผันผวนอย่างนี้ เลยทำให้ราคาวิ่งผิดปกติวิสัยอย่างที่เห็น
เพราะถ้าไปดูในแง่ผลประกอบการของ UREKA ก็ไม่ได้ดีเด่อะไร เพิ่งพลิกมามีกำไรเมื่อปีที่แล้ว 20.99 ล้านบาท จากรายได้รวม 159.10 ล้านบาท จากที่ขาดทุนต่อเนื่องมา 2 ปีซ้อน โอเค…แม้ครึ่งปีแรกปี 2565 ตุนกำไรไว้แล้ว 53.77 ล้านบาท จากรายได้รวม 137.91 ล้านบาท ก็ไม่น่าจะทำให้หุ้นวิ่งแรงขนาดนี้…ว่าป๊ะล่ะ
หากดูความสมเหตุสมผลที่บริษัท วงษ์สยามฯ จะมาแบ็กดอร์ UREKA นั้น ก็ไม่ค่อยสมเหตุสมผลเท่าไหร่ เนื่องจากมีขั้นตอนเยอะ ต้องตั้งโต๊ะทำเทนเดอร์ออฟเฟอร์ ต้องโอนสินทรัพย์ ซึ่งต้องใช้เวลาพอสมควร ในขณะที่เข้ามาแล้วมีแต่ชื่อมหาชนอย่างเดียว แถมเงินก็ไม่เข้าบริษัท มีแต่เสียเงิน…
และด้วยบริษัท วงษ์สยามฯ เป็นโครงสร้างพื้นฐาน ก็ไม่ต้องเริ่มนับหนึ่งทำงบ 3 ปีย้อนหลังให้เสียเวลา สามารถเข้าตลาดได้เลย งั้นเข้าด้วยตัวเองดีกว่ามั้ย อย่างน้อยระดมทุนก็ได้เงินเข้าบริษัท น่าจะเป็นทางออกที่ดีกว่านะ
ซึ่งสุดท้ายแล้วก็ต้องดูว่า “เสี่ยอนุฤทธิ์” จะเอายังไง..?
แต่ที่แน่ ๆ ตอนนี้ราคาหุ้น UREKA มันจบแล้วครับนาย..!?
…อิ อิ อิ…